“Salomatlik” ordenini taʼsis etish toʻgʻrisida
(law, 2021-04-21)

1-modda. “Salomatlik” ordeni taʼsis etilsin. 2-modda. “Salomatlik” ordeni toʻgʻrisidagi nizom tasdiqlansin (ilova qilinadi). 3-modda. I va II darajali “Salomatlik” ordenining tavsifi tasdiqlansin (ilova qilinadi). 4-modda. Oʻzbekiston Respublikasining 1995-yil 22-dekabrda qabul qilingan “Davlat mukofotlari toʻgʻrisida”gi 176-I-sonli Qonuni (Oʻzbekiston Respublikasining 2018-yil 11-aprelda qabul qilingan OʻRQ-473-sonli Qonuni tahririda) (Oʻzbekiston Respublikasi Oliy Majlisi palatalarining Axborotnomasi, 2018-yil, № 4, 221-modda; 2019-yil, № 9, 589-modda; 2020-yil, № 3, 200-modda) 8-moddasining birinchi qismiga quyidagi qoʻshimcha va oʻzgartish kiritilsin: quyidagi mazmundagi oʻn ikkinchi xatboshi bilan toʻldirilsin: “I va II darajali “Salomatlik” ordeni”; oʻn ikkinchi xatboshisi oʻn uchinchi xatboshi deb hisoblansin. 5-modda. Ushbu Qonun rasmiy eʼlon qilingan kundan eʼtiboran kuchga kiradi. 1. “Salomatlik” ordeni bilan Oʻzbekiston Respublikasi fuqarolari mamlakatimizda sogʻliqni saqlash tizimini rivojlantirish, aholi salomatligini yaxshilash hamda ushbu sohada xalqaro hamkorlikni mustahkamlashdagi alohida xizmatlari uchun mukofotlanadi. “Salomatlik” ordeni bilan chet el fuqarolari va fuqaroligi boʻlmagan shaxslar ham mukofotlanishi mumkin. 2. “Salomatlik” ordeni ikki darajadan iborat boʻladi: I darajali “Salomatlik” ordeni; II darajali “Salomatlik” ordeni. Ordenning oliy darajasi I darajadir. Mukofotlash, qoida tariqasida, quyidagi tartibda: avval II darajali orden, oradan kamida uch yil oʻtganidan keyin I darajali orden bilan taqdirlash tarzida amalga oshiriladi. 3. I darajali “Salomatlik” ordeni bilan: tibbiyot sohasini rivojlantirish, zamonaviy talablar asosida takomillashtirish va aholi salomatligini mustahkamlash ishlariga qoʻshgan ulkan hissasi uchun — sogʻliqni saqlash tizimining rahbarlari va shifokorlar; sogʻliqni saqlash borasida yirik xayriya va homiylik ishlarini amalga oshirganligi uchun — homiylik xayriyalarini amalga oshiruvchi tadbirkorlar, xalqaro tashkilotlar va moliya institutlari vakillari; jahon standartlariga mos davlat va nodavlat tibbiyot muassasalari faoliyatini tashkil etganligi uchun — xorijiy investorlar, biznes doira hamda sogʻliqni saqlash tizimining vakillari; farmatsevtika tarmogʻini rivojlantirish borasidagi samarali faoliyati hamda yangi dori vositalari va tibbiyot buyumlari ishlab chiqarishni yoʻlga qoʻyganligi uchun — farmatsevtika sohasida faoliyat yurituvchi xodimlar, olimlar, mahalliy tadbirkorlar va xorijiy hamkorlar; tibbiyot sohasi uchun chuqur kasbiy bilim va yuqori intellektual salohiyatga ega malakali kadrlarni tayyorlash borasidagi katta xizmatlari uchun — tibbiyot oliy taʼlim muassasalarining professor-oʻqituvchilari va amaliyotchi shifokorlari, tibbiyot kasb-hunar kollejlari va texnikumlarining oʻqituvchilari; aholining tibbiy madaniyatini yuksaltirish boʻyicha targʻibot-tashviqot ishlarini tizimli olib borayotganligi uchun — respublika va hududiy tibbiyot muassasalari, tuman (shahar) tibbiyot birlashmalari, oilaviy poliklinikalar va qishloq vrachlik punktlarining tibbiyot xodimlari, koʻngillilar mukofotlanadilar. 4. II darajali “Salomatlik” ordeni bilan: aholi salomatligini muhofaza qilish, turli kasalliklarning barvaqt oldini olish va ularni bartaraf etish ishlaridagi katta xizmatlari uchun — respublika, viloyat, tuman (shahar) kesimidagi tibbiyot muassasalarining shifokorlari, oʻrta va kichik tibbiyot xodimlari; tez tibbiy yordam hamda tibbiy profilaktika xizmatlari sifati va samaradorligini oshirish borasidagi koʻp yillik samarali mehnati uchun — tor ixtisoslikdagi shifokorlar, umumiy amaliyot va tez tibbiy yordam shifokorlari; sogʻlom va xavfsiz atrof-muhitni saqlash, sanitariya-epidemiologik osoyishtalikni taʼminlashga oid davlat dasturlarini amalga oshirishda faol ishtirok etganligi uchun — sanitariya-epidemiologiya nazorati va sanitariya-epidemiologik osoyishtalikni taʼminlash tizimi xodimlari; davolash va inson umrini uzaytirishga qaratilgan salomatlik profillarini yaratganligi hamda amaliyotga joriy etganligi uchun — sogʻliqni saqlash tizimidagi barcha shifokorlar va oʻrta tibbiyot xodimlari; tibbiy standartlashtirish tizimini shakllantirish, tashxis qoʻyish va davolashning yuqori texnologik usullarini joriy etishga qoʻshgan salmoqli hissasi uchun — sogʻliqni saqlash sohasining ilmiy doira vakillari va yuqori malakaga ega boʻlgan shifokorlari mukofotlanadilar. 5. I va II darajali “Salomatlik” ordeni bilan boshqa shaxslar ham sogʻliqni saqlash sohasidagi alohida xizmatlari uchun mukofotlanishi mumkin. 6. I va II darajali “Salomatlik” ordeni bilan mukofotlashga taqdim etish, mukofotlash va uni topshirish “Davlat mukofotlari toʻgʻrisida”gi Oʻzbekiston Respublikasi Qonunida nazarda tutilgan tartibda amalga oshiriladi. 7. I darajali “Salomatlik” ordeni bilan mukofotlangan shaxslar bazaviy hisoblash miqdorining oʻttiz baravari miqdoridagi bir martalik pul mukofoti oladi. 8. II darajali “Salomatlik” ordeni bilan mukofotlangan shaxslar bazaviy hisoblash miqdorining yigirma besh baravari miqdoridagi bir martalik pul mukofoti oladi. 9. I va II darajali “Salomatlik” ordeni bilan mukofotlangan shaxslar qonunchilikda belgilanadigan imtiyozlardan foydalanadi. 10. I va II darajali “Salomatlik” ordeni koʻkrakning chap tomoniga taqiladi. 11. Har bir mukofotlangan shaxsga tegishli darajali “Salomatlik” ordenini topshirish bilan bir vaqtda mukofotlanganlik toʻgʻrisidagi hujjatlar beriladi. I darajali “Salomatlik” ordeni 1 mikron qalinlikdagi 999 probali oltin bilan qoplangan kumushdan tayyorlanadi va diametri 35 millimetrli doira shaklida boʻlib, chetlari naqshinkor koʻrinishida hoshiyalangan. Ordenning markazida tibbiyot ramzi — “idishga oʻralib turgan ilon” va “granatit”dan yasalgan yurak shaklini ushlab turgan ochiq kaftlar tasvirlangan. Uning aylanasi boʻylab yuqori qismida yashil emal fonida zarhallangan “SALOMATLIK” yozuvi, quyi qismida esa ordenning darajasini bildiruvchi bitta sakkiz qirrali yulduzga tutashgan ikkita dafna novdasi joylashgan. Harflar balandligi — 2,3 millimetr, yulduzning diametri — 3,1 millimetr. Ordenning orqa tomonida Oʻzbekiston Respublikasi Davlat gerbi tasvirlangan. Quyi qismiga 2 millimetrli oʻlchamdagi botiq shrift bilan orden raqami tushirilgan. Tasvir va yozuvlar — boʻrtma. Ordenning qalinligi — 4,2 millimetr. Orden yashil rangli shoyi lenta bilan qoplangan toʻgʻri toʻrtburchak shaklidagi qadagʻichga ilmoqcha va halqa yordamida ulanadi. Qadagʻichning oʻrtasida zarhallangan dafna novdasi joylashgan. II darajali “Salomatlik” ordeni kumushdan tayyorlanadi. Tasvir va yozuvlar I darajali “Salomatlik” ordeni koʻrinishida aks ettirilgan. Uning quyi qismida ordenning darajasini bildiruvchi ikkita sakkiz qirrali yulduzga tutashgan ikkita dafna novdasi joylashgan. Orden yashil rangli shoyi lenta bilan qoplangan toʻgʻri toʻrtburchak shaklidagi qadagʻichga ilmoqcha va halqa yordamida ulanadi. Qadagʻichning oʻrtasida kumush rangda dafna novdasi joylashgan. Qadagʻichning orqa tomonida ordenni kiyimga taqib qoʻyish uchun toʻgʻnogʻich koʻrinishidagi moslama mavjud.